b'\n_START_ARTICLE_\nYou (sang med Robin Stjernberg)\n_START_SECTION_\nBakgrunn\n_START_PARAGRAPH_\nL\xc3\xa5ten var en av deltakerne i Melodifestivalen 2013 og er komponert av Robin Stjernberg, s\xc3\xb8sknene Joy og Linnea Deb samt nordmannen Joakim Harestad Haukaas, som vant norske MGPjr i 2003 med l\xc3\xa5ten \xc2\xabSinnssykt gal forelsket\xc2\xbb,  mens Joy og Linnea Deb senere var to av l\xc3\xa5tskriverne av \xc2\xabHeroes\xc2\xbb, som M\xc3\xa5ns Zelmerl\xc3\xb6w senere vant Eurovision Song Contest 2015 med. Robin Stjernberg som hadde blitt nummer to i svenske Idol 2011, fremf\xc3\xb8rte den i konkurransen._NEWLINE_\xc2\xabYou\xc2\xbb deltok i den fjerde delfinalen i Malm\xc3\xb6 23. februar 2013, der den endte p\xc3\xa5 tredjeplass. Sangen m\xc3\xa5tte dermed via Andra chansen i Karlstad 2. mars, og kvalifiserte seg der til finalen i Friends Arena i Stockholm l\xc3\xb8rdag 9. mars. Etter juryavstemningen ledet sangen, men endte p\xc3\xa5 andreplass i telefonavstemningen. Det var likevel nok til \xc3\xa5 sikre en sammenlagtseier, like foran forh\xc3\xa5ndsfavoritten Yohio og \xc2\xabHeartbreak Hotel\xc2\xbb. Dette var f\xc3\xb8rste gang at Melodifestivalen fikk en vinner som hadde kvalifisert seg via Andra chansen. Med seieren ble \xc2\xabYou\xc2\xbb Sveriges bidrag til Eurovision Song Contest 2013 i Malm\xc3\xb6.\n_START_SECTION_\nEurovision Song Contest\n_START_PARAGRAPH_\nI Eurovision Song Contest 2013 var Sverige vertskap og dermed direktekvalifisert til finalen l\xc3\xb8rdag 18. mai 2013. I finalen var \xc2\xabYou\xc2\xbb det 16. bidraget ut p\xc3\xa5 scenen av 26 deltakere. I avstemningen fikk sangen 62 poeng og endte p\xc3\xa5 14. plass. Den h\xc3\xb8yeste poengsummen kom fra Norge som ga 12 poeng.\n_START_SECTION_\nUtgivelse\n_START_PARAGRAPH_\n\xc2\xabYou\xc2\xbb ble gitt ut via digital nedlastning 24. februar 2013 av Lionheart Music Group, og som CD-singel av plateselskapet M&L Records Recordings 5. mars 2013. Det ble ogs\xc3\xa5 gitt ut en egen pianoversjon av sangen samme \xc3\xa5r av Capitol Music Group og distribuert av Universal Music. Sangen var ogs\xc3\xa5 med p\xc3\xa5 Robin Stjernbergs album, Pieces, utgitt senere i 2013.'